ចិន​អាមេរិក​​​​​​​ពិភាក្សា​បញ្ហា​សន្តិសុខ​​​ ​​​និង​សេដ្ឋ​កិច្ច
កាលពី​ថ្ងៃ​ព្រហស្បតិ៍​ លោក​ John​​​ Kerry ​រដ្ឋមន្ត្រី​ការ​បរទេស​ស.រ.អា.​ថ្លែង​ក្នុង​ពិធី​ថា​ ​​​សេរីភាព​សិក្សា​និង​បណ្ដាញ​ព័ត៌មាន​ឯករាជ្យ​គឺ​ជា​បញ្ហា​គន្លឹះ​នៃ​ទំនាក់​ទំនង​អាមេរិក​និង​ចិន​​​។​
ប៉េកាំង — កិច្ចពិភាក្សាយុទ្ធសាស្ត្រ និងសេដ្ឋកិច្ចរវាងសហរដ្ឋអាមេរិក និងចិនបានចាប់ផ្ដើមដោយមន្ត្រីជាន់ខ្ពស់ប្រទេសពីរ បានចូលរួមបរិភោគអាហាររួមគ្នាជាមួយក្រុមសហគ្រិន កាលពីថ្ងៃព្រហស្បតិ៍ម្សិលមិញ។ ក្រុមអ្នកវិភាគបានថ្លែងថា កិច្ចសហការសេដ្ឋកិច្ចនេះ គឺជាកូនសោសំខាន់មួយ រវាងប្រទេសមហាអំណាចទាំងពីរនេះ ខណៈពេលដែលភាពតានតឹងបានឡើងកម្ដៅទាក់ទិននិង ការលួច ឯកសារតាមអ៊ីនធឺណិត  ជម្លោះដែនដីរវាងចិននិងសម្ព័ន្ធមិត្តអាមេរិកនៅអាស៊ី និងបញ្ហាសិទ្ធិមនុស្ស។ លោក Jack Lew នៃក្រសួងរដ្ឋធនាគារអាមេរិកថ្លែងថា៖ «ការពង្រឹងទំនាក់ទំនងពាណិជ្ជកម្មសព្វថ្ងៃនៅតែជាកិច្ចការសំខាន់។ វាជាវិធីឲ្យមានកំណើនសេដ្ឋកិច្ច និងកំណើនការងារក្នុងប្រទេសយើងទាំងពីរ ហើយវាជំរុញសេដ្ឋកិច្ចពិភពលោក»។ សេដ្ឋកិច្ចអាមេរិកធ្លាក់ចុះ២,៩%នៅត្រីមាសទី១ឆ្នាំ២០១៤ រីឯចិនកើនឡើង៧,៤% អំឡុងពេលដូចគ្នានេះ។ ក្រោយវិបត្តិហិរញ្ញវត្ថុឆ្នាំ២០០៨ ចំណាយបន្ថែមដ៏ធំរបស់រដ្ឋាភិបាលចិន បានជំរុញកំណើនសេដ្ឋកិច្ចចិន នឹងជួយសេដ្ឋកិច្ចពិភពលោក។ កាលពីថ្ងៃពុធ រដ្ឋមន្ត្រីហិរញ្ញវត្ថុចិនថ្លែងថា វិធានការចំណាយបន្ថែមទាំងនោះបានបិទបញ្ចប់ ហើយអ្វីផ្សេងៗទៀតគឺស្រេចលើស.រ.អា.ក្នុងការជំរុញសេដ្ឋកិច្ចពិភពលោក។ កាលពីថ្ងៃព្រហស្បតិ៍ លោក John Kerry រដ្ឋមន្ត្រីការបរទេសស.រ.អា.ថ្លែងក្នុងពិធីថា សេរីភាពសិក្សានិងបណ្ដាញព័ត៌មានឯករាជ្យគឺជាបញ្ហាគន្លឹះនៃទំនាក់ទំនងអាមេរិកនិងចិន។ «ភាពជាដៃគូនេះមានសក្ដានុពលធំជាងនេះ ពេលយើងយល់ថា សេរីភាពសិក្សានិងសេរីភាពព័ត៌មានមិនមែនជាឧបសគ្គនៃការដោះដូររវាងប្រជាជនយើង។ នេះជាចលករឲ្យមានការយល់ដឹងអំពីការដោះដូរ។ ទំនាក់ទំនងអាមេរិកចិនពិតជាអាចជាកិច្ចសហការស្មោះត្រង់ និងជាសមិទ្ធផលអស្ចារ្យ»។ កាលពីថ្ងៃពុធ លោកស្រី Tsering Woeser អ្នកនិពន្ធល្បីឈ្មោះ ដែលសរសេរអំពីបញ្ហាសិទ្ធិជនជាតិទីបេ ត្រូវគេឃុំឃាំងក្នុងផ្ទះ ក្រោយពីគាត់ត្រូវបានអញ្ជើញឲ្យចូលរួមអាហារល្ងាច នៅស្ថានទូតអាមេរិក ស្របពេលលោក John Kerry នៅទីក្រុងប៉េកាំងនោះ។ អ្នកនាំពាក្យក្រសួងការបរទេសអាមេរិកនិយាយថា លោក Kerry បានលើកយកបញ្ហាសិទ្ធិមនុស្ស និងបញ្ហាជនជាតិភាគតិច ពេលលោកពិភាក្សាជាមួយអាជ្ញាធរចិន។ ជារឿយៗ ចិនចោទប្រកាន់ ស.រ.អា. ថាព្យាយាមទប់ស្កាត់កំណើនសេដ្ឋកិច្ច និងកិច្ចការទូតរបស់ចិន តួយ៉ាងដូចជាការបែរទិសរបស់អាមេរិកទៅអាស៊ី ក៏ប៉ុន្តែមន្ត្រីអាមេរិកបានបដិសេធការលើកឡើងបែបនេះ ហើយថា អាមេរិកគាំទ្រពេញលេញចំពោះការកើនឡើងរបស់ចិន ដោយមានស្ថិរភាព សន្តិភាព និងរុងរឿង។ នៅថ្ងៃព្រហស្បតិ៍ Yang Jiechi ទីប្រឹក្សារដ្ឋចិននិយាយថា ការកសាងចំណងទាក់ទងប្រសើរឡើងត្រូវមានការគោរពគ្នាទៅវិញទៅមក។ លោកបន្ថែមថាការកសាងគំរូបែបថ្មីនៃទំនាក់រវាងចិននិងអាមេរិកតម្រូវឲ្យ ប្រទេសទាំងពីរ គោរពគ្នា ស្មោះត្រង់ មើលគ្នាតាមផ្លូវត្រូវអំពីចេតនាជាយុទ្ធសាស្ត្រ ហើយចៀសវាងការវាយតម្លៃខុស៕ ប្រែសម្រួលដោយ ពិន ស៊ីសុវណ្ណ